April | 2008 | mnr.muller
weg na wakkerstroom
Posted on April 29, 2008 by mnr.muller	Standaard
Dikwels wanneer jy besonder besig is (of moet wees) begin jou kop raas.
Soos wanneer jy ‘n aanbevelingsrapport (tipe notule) skryf van ‘n vergadering wat 8 ure lank aangehou het en dokumentasie van 1147 bladsye beslaan.
Dikwels dartel my gedagtes dan weg na alternatiewe realiteite. Ek noem hierdie alternatiewe aardrykskunde van nou af: “Wakkerstroom”.
Ek het onlangs gehoor van dié plek, en ek moet sê dat die naam van dié dorp (wat werklik bestaan!) my onmiddellik bekoor het, nog voordat ek kon besef dis geleë duskant die geilgroen Drakensberge.
Die naam roep Jungiaanse (onderbewussyn) gedagtestrominge by my op – en ek kan myself net ‘n niksnêrensnadda-dorpie indink waar ‘n mens kan ontsnap aan vergaderings en werksverbande dinge van ons samelewing.
In ‘n vervalle, klein huisie kan jy lees en skryf en skilder sonder inmenging van die kompleksiteite van ons alledaagse bestaan.
In Wakkerstroom is alles altyd waar. Dis net ‘n koffieteug weg.
Die weerlig slaan daar onophoudelik die grond – meer as in enige ander deel van Suid-Afrika. Dink dus ook aan wisselstroom. wisseldroom. wakkerdroom. wakkerstroom.
Daarheen gaan ek binnekort ontvlug.
Langs die kabbeling van ‘n kleine zoeloe-riviertjie.
Filed under Wakkerstroom |	19 Kommentaar
Posted on April 28, 2008 by mnr.muller	Standaard
Haha, hulle sê “‘n halwe eier is beter as ‘n leë dop… maar al die halwe eiers wat nog na my kant toe gekom het, was vrot.” Enige raad?
Handleiding vir maklik ‘n taak maak!
Posted on April 14, 2008 by mnr.muller	Standaard
In die nuwe UGO kurrikulum word daar gereeld verwag dat leerders (veral grade 8 en 9) take moet maak.
Waar ons ouerige mense dus destyds bloot wiskunde-somme moes doen, moet leerders deesdae iewers gedurende die kwartaal ook ‘n taak oor Gauss, Pascal, Euclides of die Pythagoras-bende inhandig.
Alhoewel dit ‘n great idee is, en vir leerders die moontlikheid bied om regtig ‘n wyer verstaan van ‘n vak te kry, word take dikwels net ter wille van ‘n punt in ‘n portefeulje gedoen – juis omdat elke leerarea so besaai is met dié tipe van opdraggies.
(Vir skole lê die uitdaging daarin om verskillende leerareas se opdragte so te integreer dat leerders minder, maar volwaardiger take kan inhandig.)
So, as jy ‘n leerder is en wil weet hoe om werklik ‘n taakopdrag behoorlik aan te pak – en nie net iets van die internet te copy & paste en dan vrotterig te vertaal nie, dan moet jy my handleiding (taakmaak_handleiding_aem20061) aflaai, uitprint en rustig deurlees.
Dit behoort vir jou ‘n goeie idee te gee van wat die verskil tussen “naslaan”-werk en “navorsing” is.
Filed under Klasgee and tagged handleiding, naslaan, navors, taak |	3 Kommentaar
Oornag is dit winter
Posted on April 7, 2008 by mnr.muller	Standaard
geute vol (blare)
oornag is dit winter en
gryp jy my (hand) vas
< haiku >
o, verspotte sloot
verstopte sloot stap ek al-
leen (deur) die blare
ek dog nog jy rek
na my hand, vingers vervleg
toe leu(e)n jy weg
alleen al leuen
wandel ek Victoria
strate stadig stil
stratedig stroof ek
my vingers verherfs vergeefs
tot leë siele.
so skryf ek nou maar
patetiese haikoes son-
der rym of seisoen.
…want sy soen nie maar
lê elders (sonder haikoes)
(wat seisoenig bloei)
haar soen sysag op
r/nuwe lippe horison
blom (met valstande)
hoor die son langs haar
kus – nou ru – breek soos branders
teen die rotswang vas
stukkies pers skulp steek
brandend oral waar ek stap
(__ _____ ____ ___)
Filed under Victoriastraat, Woordwerke and tagged haiku |	8 Kommentaar
…van Victoria tot Kloof
Posted on April 4, 2008 by mnr.muller	Standaard
‘n Metro (eersteklas) treinkaartjie vanaf Stellenbosch tot Kaapstad kos R12. Vergelyk dit met die petrolpryskoste per motor: R12 is goedkoop.
‘n Trein is gerieflik: jy hoef nie te konsentreer op die verkeer op die pad nie, jy kan rustig lees, lekker gesels, aangaan met werk of bloot ontspan en die mense rondom jou dophou.
Baie mense is bang vir treinry in Suid-Afrika. Dit is kwansuis gevaarlik.
Maar ek daag julle graag uit – klim een Saterdag saam met my op die trein – ons ry in die oggend deur Kaapstad toe, gaan fliek in die stad of drentel rond in Groentemarkplein, by die Adderleystraat blommeverkopers, of in die kunsgalery in die Tuine. Ons stap tot in Kloofstraat en dan wys ek vir jou Arnold’s waar ‘n mens ‘n English breakfast vir R8 kan bestel.
Of as jy in Kaapstad is, klim saam met my op die trein en ry deur tot by die Bolandse berge; kom saam op ‘n wyntoer of drink koffie vir veels te lank in ‘n Sondagkraal-restaurantjie se binnehof, of kom kyk ‘n musiekuitvoering in die Endlersaal en draal op in Victoriastraat onder die laning bladverwisselende plataanbome.
(Kom op ‘n reëndag – kom drink bossietee en steel die stoom se asem.)
Baie Suid-Afrikaanse kinders word so beskermend groot agter hoë mure en elektriese heinings dat hulle nooit die goeie, decent working class mense van Suid-Afrika sien of opreg beleef nie.
Kom ry saam met my trein; klim uit op die stasie, vat saam met my ‘n taxi en pass jou kleingeld vorentoe.
Ek guarantee jou – jy sal nie gou weer kar wil ry nie.
* in antwoord op Karl se uitdaging.
Filed under Kloofstraat, Victoriastraat and tagged Kaapstad, Kloofstraat, Stellenbosch, taxi, trein, Victoriastraat |	16 Kommentaar
Posted on April 2, 2008 by mnr.muller	Standaard
Blog at WordPress.com.	mnr.muller	Blog at WordPress.com. Post to